1. ปัจจัยความเสี่ยง

คณะผู้บริหารบริษัทฯ ตระหนักและมุ่งมั่นในการพัฒนามาตรฐานการกำกับดูแลกิจการที่ดี ซึ่งรวมถึง การจัดให้มีการบริหารความเสี่ยงที่เหมาะสมเพื่อลดผลกระทบในเชิงลบ อันเกิดจากเหตุการณ์หรือความไม่แน่นอนที่หากเกิดขึ้นอาจเป็นความเสียหายต่อการบรรลุวัตถุประสงค์หรือเป้าหมายขององค์กร ในปี 2549 บริษัทฯ จึงได้พิจารณาจัดตั้งคณะกรรมการบริหารความเสี่ยง เพื่อกำหนดนโยบายและกำกับดูแลความเสี่ยงที่มีนัยสำคัญสำหรับกลุ่มบริษัท (Corporate Risk) มีการจัดทำแผนปฏิบัติการบริหารความเสี่ยง โดยบริษัทตลอดจนหน่วยงานที่รับผิดชอบเพื่อควบคุมความเสี่ยงอย่างต่อเนื่องและรายงานผลต่อคณะกรรมการฯ ทุกไตรมาส 

ปัจจัยเสี่ยงหลักที่อาจมีผลกระทบต่อการดำเนินงานของบริษัทฯ ประกอบด้วย

1. โครงการลงทุนในธุรกิจเกี่ยวเนื่องไม่ประสบผลตามเป้าหมาย

จากการขยายธุรกิจน้ำดิบไปสู่ธุรกิจน้ำประปา ธุรกิจน้ำดื่ม ธุรกิจท่อและอุปกรณ์ ในระยะ 5
ปีที่ผ่านมา บริษัทฯ
พบว่าการดำเนินธุรกิจน้ำประปามีความก้าวหน้าอย่างต่อเนื่องในขณะที่ธุรกิจน้ำดื่มและธุรกิจท่อ-อุปกรณ์
มีผลการดำเนินงานที่ยังไม่เป็นที่พอใจ
เนื่องจากมีการแข่งขันสูงและมีรายได้ส่วนใหญ่ขึ้นกับโครงการขนาดใหญ่ของรัฐ
ซึ่งยังขาดนโยบายที่ชัดเจนและมีความไม่แน่นอนในการดำเนินงาน
ทำให้ผลการดำเนินงานของบริษัทฯ ในเครือโดยรวม มีผลขาดทุนสุทธิในปี 2549 จำนวน 0.43
ล้านบาท

บริษัทฯ ได้ติดตามผลการดำเนินธุรกิจในเครืออย่างใกล้ชิด
ดำเนินการปรับโครงสร้างการบริหารและโครงสร้างทางการเงินในธุรกิจน้ำดื่มและธุรกิจท่อ-อุปกรณ์ในปี
2549 นี้ ซึ่งคาดว่าจะส่งผลให้บริษัทในเครือฯ มีผลประกอบการที่ดีขึ้นในปีต่อไป

2. ความขัดแย้งกับชุมชนในการใช้ทรัพยากรน้ำจากแหล่งน้ำ

เนื่องจากโครงการก่อสร้างเป็นโครงการวางท่อขนาดใหญ่ อาทิ เช่นโครงการบางปะกง-บางพระ
ชลบุรี โครงการก่อสร้างวางท่อประแสร์-คลองใหญ่ ของบริษัทฯ เป็นต้น
ดังนั้นการดำเนินการตลอดจนการใช้น้ำจากแหล่งน้ำในโครงการต่างๆ ของบริษัทฯ
อาจเกิดปัญหาความขัดแย้งกับชุมชนที่เกี่ยวข้องในพื้นที่ได้

ในปี 2549 นี้ บริษัทฯ
จึงได้เริ่มให้มีการสำรวจทัศนคติชุมชนในพื้นที่บริการและจัดกิจกรรมชุมชนสัมพันธ์ร่วมกับชุมชนและผู้นำในชุมชนอย่างต่อเนื่อง
สนับสนุนกิจกรรมเพื่อสาธารณประโยชน์ สร้างถังเก็บน้ำฝน
ตลอดจนจัดรถน้ำเคลื่อนที่ให้บริการในพื้นที่ต่างๆ
เพื่อให้เกิดความสัมพันธ์ที่ดีกับชุมชนและการเอื้อประโยชน์ร่วมกัน
ส่งผลให้ปัจจุบันโครงการหลักของบริษัทฯ คือโครงการวางท่อบางปะกง-บางพระ ชลบุรี
และโครงการประแสร์-คลองใหญ่ สามารถแก้ไขปัญหาอุปสรรคในพื้นที่และวางท่อได้แล้วเสร็จ

3. ปริมาณน้ำในแหล่งน้ำอาจไม่เพียงพอกับความต้องการใช้น้ำ

ในช่วงต้นปี แหล่งน้ำหลักของบริษัทฯ ยังคงได้รับผลกระทบภัยแล้งต่อเนื่องจากปี 2548
เพื่อลดความเสี่ยงนี้ บริษัทฯ จึงได้จัดทำระบบเตือนภัยเพื่อให้มีการติดตามสถานการณ์น้ำทุกวัน
กำหนดเป้าหมายปริมาณน้ำต่ำสุด 5 ระดับและมาตรการในแต่ละระดับ
ตลอดจนการหาแหล่งน้ำสำรองเพิ่มเติม และวางระบบสูบน้ำเพื่อเติมน้ำเข้าสู่ระบบสูบน้ำของบริษัทฯ
ในช่วงฤดูฝน

ปัจจุบัน ปริมาณน้ำในอ่างเก็บน้ำหลักมีปริมาณ 285 ล้าน ลบ.ม. หรือประมาณร้อยละ 95
ประกอบกันการก่อสร้างโครงการวางท่อเชื่อมโยงจากแหล่งน้ำต่างๆ แล้วเสร็จ
สร้างความมั่นคงให้กับระบบส่งน้ำ ทำให้บริษัทฯ
มีปริมาณน้ำสำรองเพียงพอกับความต้องการใช้น้ำในปัจจุบันและอนาคต ดังนั้น
ความเสี่ยงในเรื่องแหล่งน้ำไม่พอเพียงจึงลดลงอยู่ในระดับต่ำหรือไม่มีในปัจจุบัน

4. ต้นทุนพลังงานที่สูงขึ้น ทำให้ต้นทุนเพิ่มขึ้น

การสูบน้ำจากแหล่งน้ำที่พัฒนาใหม่และการเพิ่มขึ้นของอัตราค่าไฟฟ้าอัตโนมัติ (Ft)
ทำให้ต้นทุนค่าพลังงานที่ใช้ในการสูบน้ำเพิ่มสูงขึ้น แม้ว่าบริษัทฯ จะไม่สามารถควบคุมค่าไฟฟ้า
ซึ่งเปลี่ยนแปลงตามราคาน้ำมันในตลาดโลก แต่ก็ได้ดำเนินการบริหารอัตราค่าไฟฟ้า
โดยการเลือกสูบน้ำในช่วงเวลาที่มีต้นทุนต่ำสุด การปรับปรุงประสิทธิภาพเครื่องสูบน้ำ
นอกจากนี้ยังได้จัดเตรียมแผนอนุรักษ์พลังงานและศึกษาการใช้พลังงานทางเลือก อาทิ แสงแดด ลม
ตลอดจนการศึกษาการก่อสร้างโรงไฟฟ้า ในปี 2550

อนึ่ง บริษัทฯ ได้พิจารณาปรับราคาค่าน้ำในปี 2550 ตามต้นทุนพลังงานที่เพิ่มขึ้น เนื่องจากค่า Ft
ดังกล่าวแล้ว

5. นโยบายของรัฐบาลและหน่วยงานราชการที่เกี่ยวข้อง

ความไม่แน่นอนของนโยบายของหน่วยงานราชการต่างๆ ที่เกี่ยวข้องกับการดำเนินงานของบริษัทฯ
อาจมีผลกระทบต่อบริษัทฯ อาทิ
ความเสี่ยงในการไม่อนุญาตหรือไม่ต่ออายุการอนุญาตวางท่อส่งน้ำในพื้นที่ของหน่วยงานราชการ
ได้แก่ กรมทางหลวงและองค์กรปกครองส่วนท้องถิ่น เป็นต้น อย่างไรก็ดี บริษัทฯ
ยังคงได้รับความร่วมมือจากหน่วยงานราชการที่เกี่ยวข้องด้วยดีมาตลอด
อีกทั้งการจัดตั้งและการดำเนินธุรกิจของบริษัทฯ
เป็นไปตามมติคณะรัฐมนตรีในการส่งเสริมการลงทุนด้านอุตสาหกรรม
และการท่องเที่ยวในพื้นที่พัฒนาชายฝั่งทะเลตะวันออกของรัฐบาล

นอกจาก ความเสี่ยงหลักขององค์กร (Corporate Risk)
ซึ่งมีการกำกับดูแลโดยคณะกรรมการบริหารความเสี่ยงแล้ว บริษัทฯ
ยังได้กำหนดแผนปฏิบัติการบริหารความเสี่ยงให้ฝ่ายต่างๆ รับผิดชอบในการดำเนินการ
เพื่อควบคุมความเสี่ยงในการดำเนินงานอยู่ในระดับที่ยอมรับ โดยมีการทบทวนความเสี่ยงทุกสิ้นปี
และจะมีการพิจารณาเป็นวาระพิเศษ ในกรณีเร่งด่วน ซึ่งการพิจารณาเหตุการณ์ทั้งหมดที่อาจเกิดขึ้น
ไม่จำกัดเฉพาะความเสี่ยงที่เป็นความเสียหาย
หากแต่ยังใช้ในการบ่งชี้โอกาสธุรกิจภายใต้สถานการณ์ต่างๆ ได้อีกด้วย